Papersnake/gushiwen huggingface dataset:
赋翟志道家三琴翟年五十九以青阳县令引年盖高士也
吴克恭（元代）

翟公家三琴，粲粲金玉徽。观其记中语，熟读令人唏。

玉徽落将家，蹴踏当床闱。龃龉蛇蚹纹，手泽自淮淝。

金徽差小□，王生旧所遗。生居湖山居，襜襜者深衣。

忆别三十年，老大减腰围。又有墓中者，才德婉而微。

其初来薛氏，斲者识雷威。薛亦乱离得，最后归林扉。

公云皆我友，爱比玉与玑。昔公为县令，宁弃笏与绯。

胡此独不释，谓是古音希。我尝听公弹，空斋坐忘饥。

松飙度落雪，竹日流清霏。或时作龙吟，华玉吼朝曦。

或时岭猿叫，夜涧空霜飞。或时呈浏亮，露鹤鸣江矶。

高情寄绝代，妙在神气机。感深动恻恻，望洋见颀颀。

浮云琵琶筝，俗耳溷是非。藉此罗酒肉，识者恒讽讥。

傥生盗蹠粟，宁死首阳薇。周公不可作，孔子将安归。

猗猗林下兰，庶草联芬菲。春天不得佩，岁晚还□叽。

请公操此曲，古道资凭依。公坐默不应，面墙看蛜蝛。
桂山堂为平湖陆侍御作
朱昌祚（清代）

清溪曲曲森丛桂，山人寄迹非忘世。得归盘谷且逍遥，似到淮南成小憩。

立朝面冷如生铁，百炼之钢不可折。对仗令人心胆寒，归田同我头颅雪。

我来正值落花时，红英片片浮春卮。秋色桂林应更好，山中猿鹤毋相疑。
浰阳早发
苏辙（宋代）

春气入楚泽，原上草犹枯。
北风吹栗林，梅蕊飒已无。
我行亦何吹，驱马无疾徐。
楚人信稀少，田亩任蓁芜。
空有道路人，扰扰不留车。
悲伤彼何懒。
欢息此亦愚。
今我何为尔，岂亦愚者徒。
行行楚山晓，霜露满陂湖。
寒食清明十首
刘克庄（宋代）

轻薄坠鞭子，清狂谒水生。
如何唐老杜，也作丽入行。
酒泉子 其一
张泌（唐代）

春雨打窗，惊梦觉来天气晓。画堂深，红燄小，背兰缸。

酒香喷鼻懒开缸，惆怅更无人共醉。旧巢中，新燕子，语双双。
和傅侍郎至临漳感旧十咏
陈淳（宋代）

燕游规画孔明庐，陈法区藏梅李株。
慨想先儒遗意远，能将旧观一还无。
又和三首·感鹡鸰原
袁说友（宋代）

兄弟生同室，长大相差池。
浮生朝露如，欢乐随忧悲。
南来几飞雁，北去归同时。
嗟君胡不知，恨此何可追。
出西城
董嗣杲（宋代）

舟车江郭隘，钟鼓梵祠遥。
古驲停羁客，深林出晚樵。
鹰呼风立至，鸦竄雪垂飘。
市价招商急，残冬未寂寥。
已亥出南康宫伯称以诗赠行次韵三首
李吕（宋代）

谁怜甲子混泥涂，老钝何能展壮图。
方恨此行垂橐去，辱君赠句当骈珠。
石头庵主居南岳仅三十年忽思还江南龙安作此寄之三首 其三
释德洪（宋代）

闹中抛掷亦奇哉，句里藏身活路开。生铁心肝含笑面，不虚参见作家来。
冬日送别表妹
周淑履（清代）

萧萧风雪逼人寒，欲整行装忍泪看。珍重送君无别语，高堂代我问平安。
庆元二年恭上太皇太后皇太后太上皇帝太上皇
佚名（隋代）

天拥帝家，泽流子孙。
三宫燕能，四海崇尊。
声谐韶记，辉烛瑶琨。
维皇缉熙，耀德乾坤。
出守桐庐道中十绝·其八
范仲淹（宋代）

素心爱云水，此日东南行。
笑解尘缨处，沧浪无限清。
宿沣曲僧舍
温庭筠（唐代）

东郊和气新，芳霭远如尘。客舍停疲马，僧墙画故人。

沃田桑景晚，平野菜花春。更想严家濑，微风荡白蘋.
句 其十三
朱敦儒（宋代）

佳人不耐冷，重叠著春衣。
赠歌者二首
高骈（唐代）

酒满金船花满枝，佳人立唱惨愁眉。
一声直入青云去，多少悲欢起此时。
公子邀欢月满楼，双成揭调唱伊州。
便从席上风沙起，直到阳关水尽头。
念奴娇（过西湖）
黄谈（宋代）

午风清暑，过西湖隐约，曾游堤路。云径烟扉人境绝，真是珠宫玄圃。倦倚阑干，笑呼艇子，同入荷花去。一杯相属，恍然身在何许。休怪梦入巫云，凌波罗袜，我在迷湘浦。缥缈惊鸿飞燕举，却怨严城钟鼓。百斛明珠，千金骏马，豪气今犹故。归来清晓，幅巾犹带香露。
挽潼帅许侍郎成子三首 其一
程公许（宋代）

天地英灵气，风云感会期。龙头推蜀产，骨鲠自天知。

雨露荣三接，江湖滞一麾。甲兵何日洗，远虑忆蓍龟。
张汝士寺丞挽辞二首 其一
韩琦（宋代）

昔与君游者，芝兰永更芳。高怀澄水月，和气燠春阳。

陈迹川流远，嘉名岁景长。平生欧尹友，尝叹善人亡。
秋日感怀三首 其二
顾绍敏（清代）

梦醒孤窗细雨斜，剩将薄病对黄花。心情略似窥笼鸟，岁月浑黄赴壑蛇。

楚国有人怜息妫，蜀笺无信报秦嘉。天涯知己谁相问，好负羊裘上钓槎。
五十自寿集唐五十首 其十七
瞿士雅（清代）

九衢尘里一书生，生在儒家遇太平。谁共交亲开口笑，喜闻儿侄读书声。

劬劳常想三春恨，游乐今逢四海清。

同戴大恩何处报，文章抛尽爱功名。
题王氏欵竹亭
李石（宋代）

夏虫不知水，朝菌不见月。
吹息天地间，随分了寒热。
谁为欵岁晚，久久媲清节。
君家不令君，千金僦别业。
不殊山阴宅，孙子今几叶。
胜取三百廛，共坐六十劫。
春林扇温风，夏簟落苍雪。
重来得更仆，千偈不须说。
送集贤学士伊阙史少府放归江东觐省（一作陶翰诗）
綦毋潜（唐代）

墨客钟张侣，材高吴越珍。千门来谒帝，驷马去荣亲。

吏邑沿清洛，乡山指白蘋.归期应不远，当及未央春。
豹
李峤（唐代）

车法肇宗周，鼷文阐大猷。还将君子变，来蕴太公筹。

委质超羊鞟，飞名列虎侯。若令逢雨露，长隐南山幽。
观梅
方岳（宋代）

片片随风隔坞飘，野香相逐过溪桥。
今年便觉春风早，雪不成绵到地消。
吊亡卒
刘敞（宋代）

厉俗侵王略，祅冤积楚氛。民荒谁念乱，功败失图勋。

天子忧南土，戈船促大军。何时收尔骨，委祭越江濆。
渔乐图为茅指挥题
来复（明代）

渔郎家住鸬鹚湾，水云千顷茅三间。太平身不识官府，只将网三营朝餐。

大儿扳罾露两膊，小儿鸣橹垂双鬟。烟波托命作畎亩，蒲蓑不怕风雨寒。

东泛白苹渚，西泊黄芦滩。水边长觅鸥鹭伴，天上那识鹓鸾班。

得鱼归来慰妻子，收拾丝纶坐篷底。菱租剩有输官钱，沽酒街头籴新米。

紫蟹黄金螯，白鲫丹砂尾。错杂罗盘餐，交欢聚邻里。

有身谁无衣食谋，昨日红颜今白头。铜驼陌上车如流，扰扰尘土何时休。

我爱严子陵，脱身如老鹤。钓雪桐江台，高情付寥廓。

人生胡为困羁缚，对此新图想丘壑。扁舟弄月歌沧浪，谁似渔家有真乐。
偈颂二十三首
释云岫（宋代）

分岁家贫无可有，白牛牵出为人烹。
堂中不问僧多少，一个还他一分羹。
绝胜亭
陆游（宋代）

蜀汉羁游岁月侵，京华乖隔少来音。登临忽据三江会，飞动从来万里心。

地胜顿惊诗力壮，气增不怕酒杯深。一琴一剑白云外，挥手下山何处寻。
忆秦娥 春暮，钱塘舟中作
王贞仪（清代）

春雨歇。杨花两岸飞晴雪。飞晴雪。江途渺渺，扬舲三浙。

潮来胥口声悲咽。烟波一棹真浮叶。真浮叶。蓬窗闲坐，书翻越绝。
淮阴夜宿二首
孙逖（唐代）

水国南无畔，扁舟北未期。乡情淮上失，归梦郢中疑。

木落知寒近，山长见日迟。客行心绪乱，不及洛阳时。

永夕卧烟塘，萧条天一方。秋风淮水落，寒夜楚歌长。

宿莽非中土，鲈鱼岂我乡。孤舟行已倦，南越尚茫茫。
李参政折赠黄香梅与八咏俱至用韵以谢
魏了翁（宋代）

和羹心事岁寒姿，若弟风标舍更谁。
谩道色轻花更艳，几成涂抹水边枝。
登文昌阁
毛国翰（清代）

沙黄雾碧拥楼台，孤客乘危倦眼开。吴蜀地形江口断，乾坤秋眼雨边来。

凯歌未报乌蛮捷，野哭犹增画角哀。西去风尘迷远望，请缨何日弃繻回。
虞美人影·咏香橙
吴文英（宋代）

黄包先著风霜劲。独占一年佳景。点点吴盐雪凝。玉脍和齑冷。
洋园谁识黄金径。一棹洞庭秋兴。香荐兰皋汤鼎。残酒西窗醒。
水调歌头（壬寅十月二十四日饮少酒径醉拥案而寝。中夜酒醒次其韵作一篇）
吕渭老（宋代）

心肝皆锦绣，落笔尽云烟。诗狂酒兴，要骑亦鲤上青天。织女回车相劳，指点虚无征路，翻动月明船。举手谢同辈，岂复念渔竿。

我平生，心正似，白云闲。衣冠污我，偶逢游戏到人间。常念孤云高妙，若作辘轳俯仰，谁复食君残。拜尘金谷辈，都是卧崇安。
百七丈寒食扁舟之盟遽寒姚黄恐成轻负辄赋二
许及之（宋代）

连夕惊雷非恶声，池塘合合几蛙鸣。
春程尚有三之一，乐事那能四者并。
养得苔钱都满砌，足为花地藉残英。
闻闲不惜冲泥过，架上酴醿玉已成。
观王主簿家酴醾
黄庭坚（宋代）

肌肤冰雪薰沈水，百草千花莫比芳。
露湿何郎试汤饼，日烘荀令炷炉香。
风流彻骨成春酒，梦寐宜人人枕囊。
输与能诗王主簿，瑶台影里据胡床。
和前三篇
苏颂（宋代）

山公偏爱习家池，每出游时醉不知。
既是国侨如旧识，何须阮籍乃吾师。
亭边菡萏铺新锦，水际闾阎近布棋。
欲作宣城十日饮，留连梦得似敦诗。
伽溪
章樵（宋代）

试将生计问农家，儿大扶犁女沤麻。
烧笋煮葵供午饷，山中乐事自无涯。
雍熙享先农六首
佚名（隋代）

明国绀坛，灵风肃然。
登歌已阙，神驭将旋。
道光帝籍，礼备公田。
鉴兹躬家，永赐岂年。
和司徒侍中壬子寒食会压沙寺诗二首
强至（宋代）

四照梨花一色中，他时珍赏有雌雄。
高牙就景开芳宴，皓齿停雌诵正风。
乐极光阴穷日御，诗成造化夺春工。
佳辰不禁只园火，林杏兼然万点红。
秋雨
陆游（宋代）

老火阻余威，赖此一雨洗。
一雨岂遽凉，凉亦自此始。
陂湖菱芡岂，小市新酒美。
行歌多醉人，驩意溢闾里。
悬知娄丰年，丝谷贱如水。
呼儿具笔牍，作诗识吾喜。
题扇二十四首
曹勋（宋代）

引睡文书堆棐几，穿帘燕子拣海梁。
好风弄袖湖山近，陇亩摇春禾黍香。
寄题杨先辈雾隐
姜特立（宋代）

猛虎树摩痒，更为虫所蚀。
玄熊掷崖木，正坐勇与力。
尔豹居其间，而复有二德。
既不眩文采，亦知身足惜。
衣锦贵尚褧，桐梓恶戕贼。
含章大臣体，深居君子识。
室以雾隐居，兹士有典则。
韬养日以久，何患不辉赫。
而况数钜公，铭诗播金石。
只恐难久藏，却为人所即。
洛下别同志
释善懃（宋代）

岁暮远交朋，携筇背洛城。
往来兴废地，今古别离情。
叠翠嵩峰色，泻寒伊水声。
他年再相会，却讶白髭生。
仲弟应符用黎龊龊诗韵作咄咄篇自警家大人用
孙应求（宋代）

皦皦志士心，玉壶冰露寒。
整冠默危坐，抚卷慨永叹。
胶扰天下事，岂逃吾静观。
是心本如水，风过成涛澜。
蚁或作牛斩，雀常用珠弹。
万境各颠倒，何者为忧叹。
圣学有宗盟，口血应未乾。
进修在覆篑，趋舍防奔湍。
正须极高深，乾坤见倪端。
规摹括四代，宗庙富百官。
譬如入玉府，璆琳杂琅玕。
逢原在左右，谅非登一难。
一剪梅 轻舟
黄永（清代）

布帆斜挂朩兰舟。身坐轻舟。心悟虚舟。槐阴风过忽惊秋。

天似初秋。人比残秋。

伤心何处最高楼。十二红楼。十四青楼。年年行李寄他州。

薄幸扬州。飘泊苏州。
暮春喜雨诗
李昂1（唐代）

风云喜际会，雷雨遂流滋。荐币虚陈礼，动天实精思。

渐侵九夏节，复在三春时。霢霂垂朱阙，飘飖入绿墀。

郊坰既沾足，黍稷有丰期。百辟同康乐，万方伫雍熙。
别王恭叔
楼钥（宋代）

两儿虽近隔江潮，赖有王郎慰寂寥。
远侍双亲官道院，为同尽寂饯西桥。
脑脂遮眼最关念，客路寻仙勿惮遥。
别后飞缄问安否，数来谷口访山樵。
如梦令·池上春归何处
秦观（宋代）

池上春归何处？满目落花飞絮。孤馆悄无人，梦断月堤归路。无绪，无绪。帘外五更风雨。
归耕亭
杨承祖（宋代）

决意归耕景最佳，还珠门外足生涯。
数椽卜筑欣成趣，一水流通不用车。
负郭有田宜{左禾右罢}稏，绕城何处不荷花。
柴门半掩谁来往，幸有邻僧可觅茶。
送楼叔韶尉东阳三首
袁燮（宋代）

尉职最亲民，亦足行所学。
吾民苟安枕，微官有余乐。
尝闻长老言，人性原不恶。
迷涂偶忘返，见善宁不怍。
君能春其初，治行乃超卓。
南征词六首 其六
黄佐（明代）

桂海停舟楫，蓬山献画图。云屯七萃甲，风递九关符。

进酒龙衣湿，藏阄豸绣呼。鸡人那复报，乘月射平芜。
句
张载（魏晋）

十载相从应学得，怕人知事莫萌心。
答止侍者
释云岫（宋代）

何必由他不必传，只图无事过年年。
谁知一枕难成梦，落日春山树树鹃。
予一病七十日心事牢落作诗自解
李吕（宋代）

抱病懒巾栉，自度作黄冠。披褐襟便短，拖鞋步稍安。

忘机任俗薄，遮眼把书看。未必不为福，善乎能自宽。
梧桐
陶梦桂（宋代）

妆点山居要碧梧，向来培植费工夫。
一株随风成仙去，留得孙枝乞凤雏。
浣沙溪（黄钟·第二）
周邦彦（宋代）

贪向津亭拥去车。不辞泥雨溅罗襦。泪多脂粉了无余。

酒酽未罗令客醉，路长终是少人扶。早教幽梦到华胥。
云中曲八首 其八
卢楠（明代）

白马青裘海上来，自言家住古秦淮。封侯未遂为人下，沙漠横行恐见猜。
杏溪十首。枫林堰
姚合（唐代）

森森枫树林，护此石门堰。杏堤数里馀，枫影覆亦遍。

鸬鹚与钓童，质异同所愿。
洞山
陆师道（明代）

洞山虚中高揭唇，白石齿齿排为龈。引吸波浪气吐吞，张吻露为何鳞皴。

我疑巨鳌踞而蹲，噍物未合口流津。人言中穹如覆盆，我畏其舌不可扪。

荡舟强与闯其门，但见玉液涵灵根。进穿石骨窥奫沦，更讶鳌首承昆仑。

柱支轴贯维厚坤，仰看宇覆烂若银。卿云一色纹鱼鳞，引手历历扪星辰。

俯扣洞房深九皞，中有神物云昼屯。欲往探之路苦湮，川祗山鬼司其阍。

何年有路通人神，往与一醉桃花春。
赠括苍管生二绝
刘克庄（宋代）

八十瞎兼挛，形骸槁木然。
不烦大司命，更算小行年。
雪中送僧还竹阁 其一
释永颐（宋代）

白公竹阁云生晚，城市人归夜雪平。灯在北高峰顶上，塔如千尺玉长檠。
荆江大雪
郑獬（宋代）

长鲸戏浪喷沧海，北风吹乾成雪花。
漫空倾下不暂住，三日不见金老鸦。
天工闹巧变物境，玉作荆州十万家。
须臾堆地厚一尺，直疑天漏亡由遮。
白头老柏最崛强，压折铁干纷鬖髿。
竹屋夜倒不知数，但闻走下雷霆车。
南方瘴土本炎热，经腊犹生碧草芽。
忽遭大雪固可怪，冻儿赤立徒悲嗟。
青钱满把不酬价，斗粟重於黄金沙。
此时刺史颇自愧，起望霁景殊无涯。
有民不能为抚养，安用黄堂坐两衙。
一莲
赵崇嶓（宋代）

一莲瓶中枯，一莲池中子。
结子心虽苦，而犹胜枯死。
赏心一日期，讵非得生理。
君看千岁樗，荒郊永沦弃。
春暮山行
屠粹忠（清代）

已惜春将去，犹逢花乱飞。山疑人面熟，鸟唤客愁归。

竹影侵云淡，溪流带雨肥。何期沾背汗，坐石解重衣。
看花四绝句
司马光（宋代）

洛阳相识尽名流，骑马游胜下马游。
乘兴东西无不到，但逢表眼即淹留。
是夕宿至锦屏山下
邵雍（宋代）

寻常看月亦婵娟，不似今宵特地圆。
疑是素娥纾宿憾，相逢为在锦屏前。
白荷花
王采蘋（清代）

亭亭翠盖覆华池，独立谁怜绝世姿。一镜清波低照影，月明风静露凉时。
临溪寺
范成大（宋代）

万山绕竮伶，二水奔澒洞。
亭亭林中寺，金碧灿檐栋。
解鞍得蒲林，卧受瓦炉供。
少捐一炊顷，暂作百年梦。
无人自惊觉，幽禽正清哢。
倦客如残僧，无力供世用。
此行端为山，紫翠迭迎送。
漱井出门去，惊尘扑飞鞚。
沁园春（饯郑金部去国）
黄师参（宋代）

谷口高人，偶溯明河，近尺五天。见紫霄宫阙，空中突兀，玉皇姬侍，云里蹁跹。滴露研朱，披肝作纸，细写灵均孤愤篇。排云叫，奈大钧不管，沙界三千。

语高天上惊传。早斥去人间伴谪仙。念赤城丹籍，香名空在，蓬莱弱水，欲到无缘。还倚枯槎，飘然归去，回首清都若个边。家山好，有一湾风月，小小渔船。
友人惠鹅仆方戒杀赠二小诗还之 其二
李光（宋代）

右军池上动成群，何事羁栖傍主人。放汝江湖须远去，莫随鸡鹜恼比邻。
热河三十六景诗 其一 烟波致爽
玄烨（清代）

山庄频避暑，静默少喧哗。北控远烟息，南临近壑嘉。

春归鱼出浪，秋敛雁横沙。触目皆仙草，迎窗遍药花。

炎风昼致爽，绵雨夜方赊。土厚登双谷，泉甘剖翠瓜。

古人戍武备，今卒断鸣笳。生理农商事，聚民至万家。
灵山口
范成大（宋代）

陵高类登天，斗下剧窥井。
衡从十里近，底用许多岭？
秋雨酿春泥，掀淖力扛鼎。
仆夫负隅哭，邂逅忧性命。
旧嗤子猷狂，夜半桨归艇。
方知兴尽处，顷步令人瘿。
题崔白喧晴图
胡安国（宋代）

黑头禽笑白头禽，头白多因计虑深。栖向柳条犹不稳，从风斜折更关心。
次韵陆承之岁暮述怀
陈深（宋代）

茝鸡晨先鸣，络纬夜虚织。物情固有殊，亦各竞时急。

遥遥丘中固，荆扉昼常闭。赋诗悲徂年，开卷怀往昔。

廓然一言得，不愿千金易。大江流汤汤，白日如过翼。

虚堂拂朱弦，再鼓三叹息。西山遗清风，颍水有奇迹。

勖哉望前修，猛志庶可及。自当葆天和，政不慕人益。
相陈宜中第十六
文天祥（宋代）

苍生起谢安，翠华拥吴岳。
可以一木支，俯恐坤轴弱。
荷蓧丈人
刘克庄（宋代）

客云自孔氏，不觉喜逢迎。
止宿见二子，孰云无世情。
诗欲学陆放翁赋此见志
张弼（明代）

酒杯不及陶彭泽，诗法将随陆放翁。南宋偏安翁不幸，圣明全盛我遭逢。

平生同是乙巳岁，立命独嫌磨蝎宫。自儗自痴还自笑，茅檐燕雀逐高鸿。
倚薄
黄公度（宋代）

茅檐供倚薄，藜杖费扶携。
天入平芜阔，山含宿霭低。
树声风便旋，野色晚凄迷。
容易营生事，秋田稻欲齐。
浣溪沙·春日即事
刘辰翁（宋代）

远远游蜂不记家，数行新柳自啼鸦，寻思旧事即天涯。
睡起有情和画卷，燕归无语傍人斜，晚风吹落小瓶花。
戊午上巳谒何恭人坟三绝 其二
刘克庄（宋代）

华堂不洎千钟养，荒垄空遗四尺封。愁绝狐狸潭畔路，不知更扫几番松。
明日雨再用韵
方岳（宋代）

竹君颇介特，高节凌秋霜。朝来雨声寒，意色俱凄凉。

此岂子败盟，而不能相忘。秋色雨亦佳，遣我冥搜忙。

离骚日在眼，捃摭方滥觞。安得灵运屐，共窥公干墙。

涉世三折肱，悲秋九回肠。脱巾漉浮蛆，醉卧六尺床。

竹意亦自持，俨立何堂堂。会当有良夜，披户延寒光。
恒甫以新茶战胜因咏歌之
张继先（宋代）

人言青白胜黄白，子月新芽赛旧芽。
龙舌急收金鼎火。羽衣争认雪瓯花。
蓬瀛高驾应须发，分武微芳不足夸。
更重主公能事者，蔡君须入陆生家。
重九夜饮梓材处用洛翘韵
许传霈（清代）

当秋作客独劳劳，山川靳不乐我曹。壮观八月十八潮，曲江涉足欺狂飙。

九月九日约登高，山城又值雨潇潇。兀坐斋前空寂寥，小窗容膝安书巢。

人烟缭绕起衡茅，白云相接远山腰。主人为我集宾僚，晚菘早韭充厨庖。

清酒百壶倒醇醪，重来吴宁兴更豪。插菊采萸快此朝，老少颁白并垂髫。

况复高会尽良宵，笙箫夜半薄云霄。鼓吹酒肠斗石浇，不须两廊椽烛烧。

灯明一点焚兰膏，醉后欣然口成谣。不假锤炼与推敲，笑彼刘郎不题糕。

拘牵字句徒纷淆，程老词源何滔滔。先成珠玉惊挥毫，佐者健将姓属姚。

独整旗鼓酣曲糟，右手持杯左持螯，拇战千百不曲挠。

我不如人不复聊，愧如燕石溷琼瑶。愿收诗筒和酒瓢，相从三笠与六桥。

吟就此篇解客嘲，不殊芥舟覆堂坳。
题回山人画像
薛昂（宋代）

道骨仙风一伟人，相逢东老最情亲。
榴皮幻皮人间世，藤叶牢龙物外身。
璚蚁满壶方丈晓，青蛇衔袖洞庭春。
高名不配垂千古，笑指西邻几劫尘。
寄宋德可观察
曹勋（宋代）

北归一笑脱胡沙，淮海相逢五岁华。
寄语欲凭沧海月，昔游空想赤城霞。
遥知汉殿宜鸣玉，不谓青门尚种瓜。
虽是道人心似铁，余情应得赋梅花。
食河豚
周承勋（宋代）

君不见楚王渡江萍如日，剖而食之甜似蜜。
河魨本自食杨食，食结浮萍萍结实。
又不见越王食鱠遗其馀。中流化作王馀鱼。
河魨本是当年物，尚带西子胸前酥。
春江摇摇波面暖，蒌蒿蒙茸芦笋短。
嫩肥初破鳖裙重，腻白细挑羊脑满。
嗟予二年留江城，嗜此不去迟吾行。
鲈鲜便觉官可叶，雁美却得人呼卿。
邻翁劝我知机早，有毒伤人如鸩鸟。
世闲万事是机穽，此外伤人亦非少。
我生有命悬乎天，饱死终胜饥垂涎。
君看子美牛炙死，若死严武尤可怜。
南窗昼卧
赵完璧（明代）

石床偃仰趁南风，窗落閒云雪倚空。一枕清凉三伏外，片时仙倚十洲中。

凌歊歌舞云飞尽，结绮繁华水自东。七尺微躯沧海上，悠然情兴老崆峒。
霹雳
文同（宋代）

君不见，前时忽疑天地坼，万里一声晴霹雳。彼某氏者尔何人，敢自欺诬被诛磔。

子烂华容神火燎，父碎梓潼灵䃸劈。惟震与曜今晓然，谁对君亲肆奸逆。
宁国院
许广渊（宋代）

寺结千峰上，门通一径幽。静心无物乱，清耳有泉流。

楼阁先知晓，园林预觉秋。因君题秀句，却省昔年游。
有同姓不宗者叩予支派里居，作此答之
徐搢珊（清代）

异流自古本同源，柏翳流风今尚存。派自河南南渡别，家居绮北北湖村。

何堪数典忘先祖，夙赖遗徽荫远孙。二十馀传成钜族，人丁益较旧时繁。
金粟影 （白野达兼善隶颜）
释良琦（明代）

每闻天鹤乘云下，莫遣仙姝入座中。
却愧袈裟留住久，钓船犹系柳桥东。
题诚道原潇湘八景 其一 潇湘夜雨
贝琼（元代）

江空夜如何，急雨千里洒。水生黄陵庙，云暗苍梧野。

鼓瑟来湘灵，移舟近渔者。重华不可见，竹上泪如写。
梅山谒仙尉祠 其一
杜煦（清代）

高风已隔三千载，想像逃名吴市间。新室仓皇文母玺，孤臣涕泪汉家山。

只今青史留封事，如此红尘肯抱关。云外九江何处是，故乡应有鹤飞还。
商於逢友人
喻坦之（唐代）

行役何时了，年年骨肉分。春风来汉棹，雪路入商云。

水险溪难定，林寒鸟异群。相逢聊坐石，啼狖语中闻。
元纪二首
李覯（宋代）

君道乾刚岂易柔，谬牵文义致优游。
高皇马上辛勤得，总被儒生断送休。
读书
贺钦（明代）

清晨起坐小茅堂，万事无关一炷香。展卷细观前圣奥，驰名敢学世人狂。

也知老病年光促，争奈诗书意味长。但愿桑榆粗有得，肯随流俗叹斜阳。
得雨沾足遂有丰年意欣然口占
陆游（宋代）

人事销沉渺莽中，此身元合付天公。
儒生可逐惟求忘，社酒常辞不怕聋。
郁郁稻苗欣出穗，汪汪陂水告成功。
老民莫道浑无用，能为明时祝岁丰。
云山第一窝
罗伦（明代）

风光天下已无双，万里云山尽树降。一笑出门天广大，不知尘外有沧桑。
对酒篇
张玉纶（清代）

凡事有定数，人生贵自然。新酿酒已熟，独酌当窗前。

是时雨初晴，天气何澄鲜。喜晴鸟声碎，含润花光妍。

万象助清兴，超尔谢尘缘。回思念年来，何胜烦忧煎。

负笈走洙泗，挟策超幽燕。伎伎奔逐鹿，跕跕悲飞鸢。

欲成一世奇，屡催志益坚。才短难为用，不自知其愆。

岂有渐渐石，能补苍苍天。古来名世者，多为世所捐。

况乃无寸长，何以当招延。今者饮美酒，飘忽拟登仙。

世网夙所萦，陡觉释其缠。如人荷重任，倏尔得息肩。

无怪诸达人，日日中圣贤。寄语诸同好，酒白宜周旋。
颂古一○一首
释子淳（宋代）

腥臊红烂不堪亲，触动轻轻血污身。
何事杳无人著价，为伊非是世间珍。
次雪渔雪春坞看李花韵
陈梓（清代）

山人前身李谪仙，珊珊杂佩来尘寰。幻形化作千树白，皎皎玉立春风前。

此中佳境天所造，不数艮岳兼平泉。当昼清绝夜更缟，淡烟几缕月半环。

此时倚杖一凭眺，云生两腑风泠然。谁欤题作雪春坞，闻名悔不穷幽妍。

谢侯清赏得佳句，倏忽光彩生毫端。挑镫拥鼻细吟讽，浩荡未易搜岷源。

愧我饥驱发空槁，毕生露处无片廛。徒从画史借茅层，卧游坐遣消残年。

如今努力强好事，急须售取老砚田。振衣来此同蹁跹，傍花自结矮亭子。

晴雪满山春四边，浮生何必蓬壶岭。三杯沾醉舞仟仟，九区一任尘飞翻，安能到我双眼间。
石井诗一首
林栗（宋代）

石井灵踪信不凡，一泓岩下碧深潭。
谁磨皎洁青铜镜，更琢玲深碧玉龛。
濯去衣巾无限垢，漱来齿颊有余甘。
悬知坎谷非佳井，寄语诗人莫恨谈。
吴樱桃
白居易（唐代）

含桃最说出东吴，香色鲜秾气味殊。洽恰举头千万颗，

婆娑拂面两三株。鸟偷飞处衔将火，人摘争时蹋破珠。

可惜风吹兼雨打，明朝后日即应无。
茶洋
朱筠（宋代）

略过危岭入茶洋，面面危滩缭短墙。柏乱梅花球未落，石惊龟壳蛤堪尝。

奸穷怪变平知好，冲澹萧疏妙欲忘。一叶落红飞竹轿，拈来莫似静中香。
答傅钦吟
邵雍（宋代）

钦吟谓我曰：诗似多吟，不如少吟。
诗欲少吟，不如不吟。
我谓钦吟曰：亦不多吟，亦不少吟。
亦不不吟，亦不必吟。
芝兰在室，不能无臭。
金石振地，不能无声。
恶则哀吟，哀而不伤。
善则乐吟，乐而不淫。
登大明寺塔
宋庠（宋代）

寂寞南朝寺，徘徊北顾人。
钟声含晓籁，塔相涌仙轮。
弔古千龄恨，观空万法尘。
三车何处在，归鞅欲迷津。
海州道中二首
张耒（宋代）

秋野苍苍秋日黄，黄蒿满田苍耳长。
草虫咿咿鸣复咽，一秋雨多水满辙。
渡头鸣舂村径斜，悠悠小蝶飞豆花。
逃屋无人草满家，累累秋蔓悬寒瓜。
新雁过妆楼·风雨不来
张炎（宋代）

风雨不来，深院悄、清事正满东篱。杖藜重到，秋气冉冉吹衣。瘦碧飘萧摇露便，腻黄秀野拂霜枝。忆芳时。翠微唤酒，江雁初飞。湘潭无人吊楚，叹落英自采，谁寄相思。淡泊生涯，聊伴老圃斜晖。寒香应遍故里，想鹤怨山空犹未归。归何晚，问径松不语，只有花知。
哭小女痴儿
李群玉（唐代）

平生未省梦熊罴，稚女如花坠晓枝。条蔓纵横输葛藟，

子孙蕃育羡螽斯。方同王衍钟情切，犹念商瞿有庆迟。

负尔五年恩爱泪，眼中惟有涸泉知。
和王弱翁七首
彭龟年（宋代）

漏恩余草木，苛敛察箕头。
犹有形骸碍，谁为根本忧。
宫词 其三十四
赵佶（宋代）

两行新札寄霜纨，圆柄均装七宝檀。殿记宣和书四字，禁中传得作荣观。
浏有四仓曰东丰西满南盈北赡乙巳冬奉藩司委徵正赋北瞻有怀
张天赋（明代）

东作西成丰且满，南盈北赡粒烝民。斯民三代原无异，世道于烝又一新。

梅报小春潜地复，月移疏影露天真。客窗喜听鸡鸣蚤，欲学当年起舞人。
依韵和再开芍药十六首 其九
陆佃（宋代）

谁言见惯是司空，旧说扬州未必中。可是两三千处月，能如二十五般风。

依稀仙帐魂今返，遭遇神针肉更红。却得蓬蒿遮蔽力，便教重见太平功。
颂古五首 其三
释道行（宋代）

一语离窼窟，千生出盖缠。夜来风雪恶，木折古岩前。
禅人并化主写真求赞
释正觉（宋代）

披风兮崇丘，玩月兮方舟。
一身不羁兮太平时节，八纮无碍兮清白谁俦。
卜算子（重阳后数日避乱行双源山间，见菊复用前韵。时以九江郡恳辞未报）
向子諲（宋代）

时菊碎榛丛，地僻柴门静。谁道村中好客稀，明月和清影。

天地一蘧庐，梦事慵思省。若个知余懒是真，心已如灰冷。
和鹅湖三先生韵
蔡权（宋代）

朱陆豪雄夙所钦，本仁祖义浑同心。
高明顿足先登岸，邃密为山渐到岑。
易简支离争诮切，禅关俗学互浮沉。
撑眉拿眼来葱岭，公论昭明在古今。
过安仁市得风挂帆二首 其一
杨万里（宋代）

明发山溪一雨馀，昨来暑气半分无。何人道是三衢远，挂起东风十幅蒲。
朝中措（代宋仲温上德操）
吴儆（宋代）

文章声价擅南州。人物更风流。岂久徒劳州县，看看催上瀛洲。朱颜绿鬓，画堂标王疑误，宝带垂镠。睡起八砖影转，归来双烛光浮。

渔父灯下读玄真子渔歌，因怀山阴故隐，追拟。

石帆山下雨空濛。三扇香新翠箬篷。蘋叶绿，蓼花红。回首功名一梦中。
寓居通城僧舍东轩池莲盛开竹庵圭老有意见过戏赠此篇
李纲（宋代）

道人庵外万竿竹，何似小池千叶莲。月白风清谁共此，心闲境寂两翛然。

好抛筠粉娟娟净，来看荷珠的的圆。飞锡傥能真过我，直须趁取晚霜前。
拟佳人年十五
区大相（明代）

艳质正婵娟，韶光复可怜。能歌初按拍，学弹始调弦。

柔意才含蕙，芳心半吐莲。惟应三五夜，璧月此长圆。
琴书真趣为三山王用忠赋
黄仲昭（明代）

伊人爱文雅，夙志不外慕。琴书日自娱，萧散澄神虑。

宝鸭风微日，藜灯雨初度。膝上罢丝桐，床头披竹素。

烦襟日以清，至理日以悟。俯仰天地间，悠然有真趣。

予亦契兹怀，苦被微名误。劳劳西复东，流俗共驰鹜。

有琴庋高阁，有书闭深户。红尘汨天真，欲避不能去。

安得谢浮荣，相从竟朝暮。
期宿客不至
白居易（唐代）

风飘雨洒帘帷故，竹映松遮灯火深。

宿客不来嫌冷落，一尊酒对一张琴。
赠风鉴
苏寿元（宋代）

空有奇胸贮石渠，功名不许老头颅。凭君细阅寒窗下，还有它年房杜无。
晚晴与何户登水亭简张丞
赵汝燧（宋代）

溪流两岸秋，日落千山暮。一亭压其间，登览洗万虑。

胸襟富丘压，方领此幽趣。掷饵来潜鳞，围棋惊过鹭。

酒壶展逸兴，渔唱续远浦。安得哦松来，撚髭同觅句。
青溪月夜，续灯庵即事
黄云（明代）

莫信繁华擅六朝，茅庵深坐话清宵。
金陵万事都如梦，月色犹留旧板桥。
题汪水云诗卷
尹棐（宋代）

平生宁用拙，方凿不圆卿。
风月少知己，江山多故情。
北辰终夕仰，西雨几时晴。
水与云无定，君当保令名。
初夜暂就枕
陆游（宋代）

街鼓冬冬欲断时，官闲惟与睡相宜。
褰帷卧看初升月，转枕重思未稳诗。
偃仰少安真得策，久伸徐起顿忘疲。
悠然已在羲皇上，莫遣儿曹取次知。
送钱公辅赴举
王令（宋代）

广庭簪绂立差肩，黼坐雍容第众贤。
士得采衣如昼锦，人瞻归马若天仙。
况提巨笔乘时出，应有高文与世传。
我久疏慵无壮思，聊倾病耳待江边。
居厚弟和七十四吟再赋
刘克庄（宋代）

得丧傍观有悴荣，此翁勘破一毫轻。
宴披香殿犹前日，出大槐宫已隔生。
未许季咸觇老态，旋呼伯雅解春酲。
不知触氏并蛮氏，胜负元因底事争。
寓题
黄滔（唐代）

每忆家山即涕零，定须归老旧云扃。银河水到人间浊，

丹桂枝垂月里馨。霜雪不飞无翠竹，鲸鲵犹在有青萍。

三千九万平生事，却恨南华说北溟。
寒闺诗
鲍泉（南北朝）

行人消息断，空闺静复寒。风急朝机燥，镜暗晚妆难。

从来腰自小，衣带就中宽。
秋日登润州城楼
李中（五代）

虚楼一望极封疆，积雨晴来野景长。水接海门铺远色，

稻连京景发秋香。鸣蝉历历空相续，归鸟翩翩自著行。

吟罢倚栏深有思，清风留我到斜阳。
木犀花二首
晁公溯（宋代）

粟玉开花颜色新，秋光未觉减阳春。
萧然不受风埃涴，知是高标可辟尘。
哀汤与立父 其一
王之道（宋代）

薄俗久不竞，丘园多逸民。闻君轻去世，令我重沾巾。

一梦苕溪晓，千年石堵春。人情不能已，南望哭江滨。
知郡韩公挽诗二首
李弥逊（宋代）

雁塔联名旧，监车得路先。
凌云曾诵赋，纵壑愿推贤。
继剖龙溪竹，同归象骨田。
伤心老盘谷，谁与序山川。
春宵有感 其八
白玉蟾（宋代）

多愁君自尔，不乐我何曾。西北山如削，明朝约共登。
山居述怀
潘观保（清代）

招呼樵侣白云坳，岩坞林深翠欲交。一径桑阴蚕上簇，几家梅雨燕成巢。

边城烽燧惊飞檄，身世江湖叹系匏。小隐林泉终有愿，要留佳处待编茅。
和谹父寻春之作
王洋（宋代）

秾华女儿红，芳草王孙绿。小大各尽态，低昂俱悦目。

久雨脱滞各，振衣乐休沐。晴空吟思开，命简句可属。

起看花覆墙，净扫云为屋。幸会二三老，风骚命奴仆。

欲说未说情，三篇两篇足。玉人花映面，眉黛添香醁。

杯酒戒失身，无如饱扪腹。
薛子舒罢官久无所授端明得谢始换承务郎
叶适（宋代）

男子行藏地，自求难问天。
空多贾谊学，突过马周年。
愿改京官后，常趋黼扆前。
太平如致了，别造会昌船。
漳兰为丁窃货其半纪实四首
刘克庄（宋代）

五十盆苍翠，皆从异县求。
不能防狡窟，未免破鸿沟。
惨甚兵初过，苛于吏倍抽。
渠侬慕铜臭，肯为国香谋。
和张石山异春韵
卫宗武（宋代）

天涯芳草路，几度拟幽寻。
怀古空陈迹，伤春徒苦心。
花残犹宿蝶，柳暗已藏禽。
天地年来别，一春常是阴。
中庵上人结庵当虎丘之半赋此赠之
王世贞（明代）

法护金田故不悭，何须更买沃洲山。精蓝半割云霞表，飞锡长留天地间。

花里闭关中酒倦，柳边携榼施茶还。亦知身世元无染，为拟医王迹未閒。
岁除二首 其二
刘克庄（宋代）

冰衔常恁么，雪鬓转皤然。一事差堪喜，诗多似去年。
偈六十三首 其二十一
释道宁（宋代）

先贤垂范，巧妙临时。解烹露地白牛，惯炊黍米香饭。

煮野菜羹，唱村田乐。更深夜静，与众分冬。
寄怀玉
胡仲弓（宋代）

别去未多时，征尘又满衣。
居时阍屡叩，避俗手频挥。
病有诗堪疗，贫无家可归。
半生湖海上，莫忘北山薇。
扇子诗
李石（宋代）

三召三逐去之，老眼已不识路。
偶然得个渔家，此是桃溪西渡。
寄芜湖吴殿丞
胡宿（宋代）

大花滩外忆琴堂，西北山长水更长。缩地何曾人有术，摩天不及鸟能翔。

寒梅弄脸英英态，腊瓮蒸醅满满香。怅望未休还怅望，夜来庭下月如霜。
曹仁宪谨荣寿 其二 七言截句
戴祥云（清代）

笙歌鼎沸九霞觞，化雨春风五载长。一念清操玉比洁，口碑载道永难忘。
石花洞
石应孙（宋代）

我试问阳和，洞间谁是主。
尽日立东风，百花无一语。
和魏午庄方伯博格达山原韵四首 其三
严金清（清代）

烽销边靖戍旗残，木落霜飞野色寒。万壑松风洗耳热，一潭秋水印心宽。

创开郡县劳千虑，绥抚疮痍计百端。岂仅文章经国事，指挥将士惯登坛。
菖蒲涧
张守（宋代）

蟠根带石傲年芳，秋雨春风拂水长。不用引年劳服食，相公勋业似汾阳。
同胡孟韬张仲立过集李惟寅宋忠父作
胡应麟（明代）

欲绾相如赋倦游，归心频折大刀头。桃花一树空含笑，柳叶千丝尽唤愁。

狂逐春风眠北里，醉呼明月上南楼。应门莫怪齐竽拙，挟瑟时能过五侯。
题养正图六十首 其一 寝门视膳
弘历（清代）

寝门日三朝，问安承色笑。失常心诚忧，膳彻询所乐。

允哉风人颂，为子止于孝。
岛上曲二首 其一
谢翱（宋代）

皮带墨鳞身卉衣，晚随鬼渡水灯微。石门犬吠闻人语，知在海南种蛤归。
古相思辞
张霔（清代）

郎是天上云，随风东西南北游。妾是杯中水，泻地东西南北流。

云游去作何方雨，水流但湿庭下土。土生相思草，恨郎归不早。

雨湿合欢花，忘妾独在家。
飞鱼滩
陈德荣（清代）

山灵厌寂寞，推石堆山坳。河伯怒驱之，奋作风雷号。

水头落云中，势与帆樯高。舵工挟长技，一叶随惊涛。

撇捩转石罅，生死争秋毫。瞬息数百里，东逝不可招。

我舟逆流上，飞泉洒林梢。仆夫引竹缆，舟子刺松篙。

进尺还退寸，目瞪心摇摇。势平流忽散，巨舰轻如毛。

暝色赴林壑，停泊傍渔舠。吹火煮夜粥，共慰推挽劳。

重唇白甲鱼，出网鲜可疱。掩篷读我书，斟酌樽中醪。

前滩名虎啸，西上更岧峣。且复永今夕，何暇问明朝。
穷冬太学
林宽（唐代）

投迹依槐馆，荒亭草合时。雪深鸢啸急，薪湿鼎吟迟。

默坐同谁话，非僧不我知。匡庐瀑布畔，何日副心期。
奉题董端明渔父醉乡烧香图十六首 其五
陈克（宋代）

脱靴神气迥飘飘，平日千钟奉帝尧。老子浮沉人不识，酒垆争席奈渔樵。
闲居杂书示王孙 其一
袁九淑（明代）

操杵力不任，当垆心自鄙。花时掩关坐，焚香读《秋水》。
对雪二首再用前韵
王之道（宋代）

同云昼暗空，孤城早休市。
行人失道路，贺客拥阶砌。
翻缟语亦工，飞絮思争媚。
飘飘何所似，想见六铢袂。
盈尺信为大，三白乃成瑞。
梅花不畏寒，点缀若相慰。
高吟撚冻须，诗社颇增气。
薰然一杯酒，神速功力倍。
来麰被余润，预可占有岁。
便当呼老农，泼醅取沉醉。
观沙鸥
袁凯（明代）

门外群鸥我所知，终朝相见不相离。
借尔桥东杨柳岸，明年春日更添儿。
题黄景文诗
刘克庄（宋代）

病叟懒亲灯久矣，得君贽卷阖还开。
专心致意刻成楮，有胆通身占断梅。
中的孟云非尔力，鑽坚颜叹竭吾才。
旧时奇字今忘却，不是无人载酒来。
怀邻几
韩维（宋代）

清醉由来未惬心，更携残酒傍花阴。共思潇洒江夫子，独拥枯桐事苦吟。
送黄叔威还阁 其四
屈大均（明代）

水菽艰难甚，关山跋涉中。能勤双白发，又是一黄童。

别处愁残日，归时苦飓风。福兴诸好友，心事为相通。
赠邵端峰方伯之山东六首 其四
黄佐（明代）

越女颜如花，靓妆趋若耶。采莲心亦苦，冶容人所誇。

君今秉幽贞，高阁淩飞霞。缡縰翠羽帐，旖旎彤云车。

可望不可见，温温玉无瑕。愿言托君怀，倘类蓬生麻。
饮马长城窟行
萧统（南北朝）

亭亭山上柏，悠悠远行客。行客行路遥，故乡日迢迢。

迢迢不可见，长望涕如霰。如霰独留连，长路邈绵绵。

胡马爱北风，越燕见日喜。蕴此望乡情，沈忧不能止。

有朋西南来，投我用木李。并有一札书，行止风云起。

扣封披书札，书札竟何有。前言节所爱，后言别离久。
寄贾岛，时任普州司仓
姚合（唐代）

长沙事可悲，普掾罪谁知。千载人空尽，一家冤不移。

吟寒应齿落，才峭自名垂。地远山重叠，难传相忆词。
墨龙
毛珝（宋代）

真人尸居雷八荒，断砖残墨生苍茫。鲵桓下■九渊黑，神光倒射角与亢。

明明元气淋漓迹，水底焚槐海波赤。周流万化元无极，姑使人心识天则。
颂古四十四首 其二十一
释法泰（宋代）

皮裹骨兮骨裹皮，分明道了复何疑。拈起草鞋如未委，不如别处且乌龟。
哭川无竭禅师二首
方回（元代）

几登潇洒阁，共坐听松风。
异骨癯僧健，多魔老守穷。
是身终有死，何物不成空。
岂料龙钟老，题诗先哭公。
三山先贤祠落成八首 其八
熊鉌（元代）

伟哉云溪翁，兴学功百世。岂求奂轮美，作事见典制。

迂生吐狂愚，万一裨末议。他时勒坚珉，洋洋可无愧。
病足初愈散步小院命洗竹五首 其一
黄衷（明代）

稍过花砖界，愁侵妙月痕。呼僮将我斧，吾意在除繁。
延福寺
刘涛（宋代）

唐时贤士今何在，晋代青松独此存。往事悠悠何处问，金鸡山色又黄昏。
天目
袁宏道（明代）

天目幽邃奇古不可言，由庄至颠，可二十余里。

凡山深辟者多荒凉，峭削者鲜迂曲；貌古则鲜妍不足，骨大则玲珑绝少，以至山高水乏，石峻毛枯：凡此皆山之病。

天目盈山皆壑，飞流淙淙，若万匹缟，一绝也。石色苍润，石骨奥巧，石径曲折，石壁竦峭，二绝也。虽幽谷县岩，庵宇皆精，三绝也。余耳不喜雷，而天目雷声甚小，听之若婴儿声，四绝也。晓起看云，在绝壑下，白净如绵，奔腾如浪，尽大地作琉璃海，诸山尖出云上若萍，五绝也。然云变态最不常，其观奇甚，非山居久者不能悉其形状。山树大者，几四十围，松形如盖，高不逾数尺，一株直万余钱，六绝也。头茶之香者，远胜龙井，笋味类绍兴破塘，而清远过之，七绝也。余谓大江之南，修真栖隐之地，无逾此者，便有出缠结室之想矣。

宿幻住之次日，晨起看云，巳后登绝顶，晚宿高峰死关。次日，由活埋庵寻旧路而下。数日晴霁甚，山僧以为异，下山率相贺。山中僧四百余人，执礼甚恭，争以饭相劝。临行，诸僧进曰： “荒山僻小，不足当巨目，奈何?”余曰：“天目山某等亦有些子分，山僧不劳过谦，某亦不敢面誉。”因大笑而别。
奉陪侍中春日过武安君庙
卢纶（唐代）

长裾间貔虎，遗庙盛攀登。白羽三千骑，红林一万层。

元臣达幽三，祝史告明征。抚坐悲今古，瞻容感废兴。

回风卷丛柏，骤雨湿诸陵。倏忽烟花霁，当营看月生。
捣练子
侯承恩（清代）

情脉脉，思悠悠。花自纷飞水自流，青鸟不来春又尽，含愁无那倚妆楼。
送晦翁十首
王阮（宋代）

糟粕从来空自忙，筌蹄今幸得师忘。
明年重即韩门去，拈出胸中一瓣香。
题阎立本北斋较书图
吕谔（宋代）

由余入秦毁诗书，意在兵强黔首愚。
弊极煨烬几无馀，高齐风俗元自殊。
岂料乃喜知卷舒，况复是正丛冠裾。
公言所贬固不虚，我独谓其胜由余。
游江门深入云潭寄答邑宰翁问吾
薛始亨（明代）

曾闻紫水溯关闽，千尺流波欲问津。岭半若为舒啸处，风前谁问舞雩人。

官衙静掩高悬榻，客路凉生折角巾。今日弦歌比邹鲁，岂劳盂薤访州民。
宿彰德
郑敦允（清代）

长途腰脚倦，且喜罢征鞍。日落霜犹湿，风多火亦寒。

菘经春雪软，酒得故乡难。慷慨挑镫坐，三更意未阑。
和张丞相春朝对雪
孟浩然（唐代）

迎气当春至，承恩喜雪来。润从河汉下，花逼艳阳开。

不睹丰年瑞，焉知燮理才。撒盐如可拟，愿糁和羹梅。
宿幻住草庵 其一
姚广孝（明代）

草庵寂寂住城西，寒夜重来乐旧栖。谯鼓无声更漏永，满林残月听乌啼。
访祝舜俞新居
李正民（宋代）

平湖渺渺浸城阴，窈窕垂杨一径深。千万买邻真得计，六年种竹已成林。

棋枰胜负消长日，琴韵清幽见古心。萍泛蓬飞本无系，新亭何必苦沾襟。
秦淮小姬
顾斗英（明代）

一片春山乍学描，缠头初试紫霞绡。
章台无数青青柳，最惹东风是嫩条。
念奴娇·翠云弄晓
陈著（宋代）

翠云弄晓，芰荷香、微透凉颸帘箔。彩袂蹁跹欢舞处，勾引衔桃双鹤。骤马风前，奔鲸浪里，独有壶天乐。如何不醉，放教杯量宽著。消得寿八千春，百分才一，更童颜如渥。听取飞琼含笑道，堪学孩儿书额。舃令骖凫，瑶仙跨凤，喜聚家人醵。心香遥上，也随风过蓬弱。
草堂杂兴
邹元标（明代）

寂寂寥寥扬子居，悟来那用五车书。春凝池畔莲将茂，绿满窗前草不除。

得意举杯邀去鸟，会心束手伴游鱼。惺惺正属吾家事，未忍无成岁月虚。
再次春雪韵 其一
李正民（宋代）

旬浃寒弥急，阳春暖尚微。西华愁葛帔，渔父点蓑衣。

京洛残堪望，龙山度正飞。麟经书大雪，此瑞古今稀。
西征过仙霞雪晴
陈淳（宋代）

自入仙霞十里程，满山晴雪射虚明。
路从宝贝洞中去，人在琼瑶世界行。
枯木竞传千状巧，荒崖亦作十分清。
回环四望真奇观，识破乾坤洒落情。
拟古十首 凤来朝 拟清真 其三 汴堤送别
邵亨贞（元代）

驻马隋堤路。怨凌波、背人唤渡。正琵琶拨到伤情处。又底事、便轻去。

日照啼红无数。酒杯干、再三细语。转首又天涯暮。怎约得、画桡住。
石鼓歌
苏轼（宋代）

冬十二月岁辛丑，我初从政见鲁叟。
旧闻石鼓今见之，文字郁鲁蛟蛇走。
细观初以指画肚，欲读嗟如钳在口。
韩公好古生已迟，我今况又百年后！
强寻偏旁推点画，时得一二遗八九。
我车既攻马亦同，其鱼惟鲔贯之柳。
古器纵横犹识鼎，众星错落仅名斗。
模糊半已隐瘢胝，诘曲犹能辨跟肘。
娟娟缺月隐云雾，濯濯嘉禾秀稂莠。
漂流百战偶然存，独立千载谁与友？
上追轩颉相唯诺，下揖冰斯同鷇鹁。
忆昔周宣歌鸿雁，当时籀史变蝌蚪。
厌乱人方思圣贤，中兴天为生耆耈。
东征徐虏阚虓虎，北伐犬戎随指嗾。
象胥杂沓贡狼鹿，方召联翩赐圭卣。
遂因鼓鼙思将帅，岂为考击烦蒙瞍。
何人作颂比崧高，万古斯文齐岣嵝。
勋劳至大不矜伐，文武未远犹忠厚。
欲寻年岁无甲乙，岂有文字谁记某。
自从周衰更七国，竟使秦人有九有。
扫埽诗书诵法鲁，投弃俎豆陈鞭杻。
当年何人佐祖龙？上蔡公子牵黄狗。
登山刻石颂功烈，后者无继前无偶。
皆云皇帝巡四国，烹灭强暴救黔首。
六经既已委灰尘，此鼓亦当随击掊。
传闻九鼎沦泗上，欲使万夫沉水取。
暴君纵欲穷人力，神物义不污秦垢。
是时石鼓何处避？无乃天工令鬼守。
兴亡百变物自闲，富贵一朝名不朽。
细思物理坐叹息，人生安得如汝寿。
绍兴祀太社太稷十七首
佚名（隋代）

封土崇祀，有烈成民。
千载不昧，福此人群。
洗爵奠斝，有酒其芬。
神具醉止，忆乐欣欣。
减字木兰花 雨中熟睡
周紫芝（宋代）

快风消暑。门近雨边梅子树。昼梦腾腾。急雨声中唤不醒。

轻衫短箑。林下日长聊散发。无计医贫。长作云山高卧人。
试笔
祖无择（宋代）

济南通守欲几年，最课无成媿古贤。
却为簿书抛笔砚，每思樵钓负林泉。
浮名自信虽徒尔，薄俸相拘且勉旃。
已共妻孥约生计，会须搔首赋归田。
次钱穆父新凉可喜
孔文仲（宋代）

商飙结新寒，草木起余怨。
翩翩前庭叶，追逐已千万。
斜阳背西壁，迤逦落藤蔓。
安得金满堂，聊换酒家券。
追随只鸿鹄，摆脱旧笼圈。
胡为汗流赭，日与绳争饮。
常恐计不就，更以诗屡动，
江湖秋水高，百尺风帆健。
何当开竹溪，玉腕互醉献。
左手持蟹螯，平昔固有愿。
谢福建茶使吴德华送东坡新集
杨万里（宋代）

黄金白城明月珠，清歌妙舞倾城姝。
他家都有侬家无，却有四城环相如。
此外更有一床书，不堪自饱蠹鱼故。
故人远送东坡集，旧书避席皆让渠。
儿时作剧百不嬾，说著读书偏起晚。
乃翁作恶嗔儿痴，强遣饥肠馋蠹简。
老来万事落人後，浪取故书遮病眼。
病眼逢书辄著花，笔下蝇头成老鸦。
病眼将奈故书何，故书一关一长嗟。
东坡文集侬亦有，未及终篇已停手。
印墨模糊纸不佳，亦非鱼网非科斗。
富沙枣木新雕文，傅刻疏瘦不失真。
纸如雪茧出玉盆，字如霜鴈点秋云。
老来两眼如隔雾，逢柳逢花不曾觑。
只逢书册佳且新，把翫崇朝那肯去。
东坡痴绝过於侬，不将一褐易三公。
只将笔头拄月胁，万古凡马不足空。
故人怜我老愈拙，不寄金册扶病骨。
却寄此书来恼人，挑落书灯搔白发。
同姜泛水题裴司马东斋
刘长卿（唐代）

不记鄱阳郡，俱因谪官过。白云心已矣，沧海意如何？

藜杖全吾道，榴花养太和。春风骑马醉，江月钓渔歌。

步履侵苔廨，顷冠拂薜萝。远山终日在，芳草傍人多。

莫学灵均怅，愁竟楚水波。
神功盛德诗 其三 亨龙
华镇（宋代）

瞻彼亨龙，应时而作。维云维雷，以引以翼。大人有徽音，物被其泽。

德馨孔昭，休命爰锡。

蕞尔汾晋，秽我王路。天诛久稽，爰赫斯怒。大明继昭，晞彼朝露。

文轨攸同，平平天步。

朱干雕戈，包以虎皮。脱剑解胄，敦说书诗。钟鼓喤喤，俎豆仪仪。

相我斯成，以永丕基。
和尚善西禅寺冲虚宫诗 其二
李洪（宋代）

飙驭临风香霭间，支筇款步访星坛。羽人莫问升真事，古像空瞻玉佩寒。

井冽不逢龟曳尾，鼎存犹想汞新乾。徘徊遐想来仙骥，皂荚成阴荔子丹。
章方伯尚素家山十景之四 其二 江旭浮金
倪谦（明代）

桃花渡接舜江潮，景态朝来未易描。一片綵霞扶日上，万条金缕逐波摇。

龙门鲤化翻朱鬣，蛟室人归弄绛绡。满目晴光观不尽，乘槎思汎海天遥。
次韵子瞻送顾子敦河北都运二首
黄庭坚（宋代）

儒者给事中，顾公甚魁伟。
经明往行河，商略颇应史。
劳人又费乏，国计安能已。
成功渠有命，得人斯可喜。
似闻阻饥余，恶少惊邑里。
启钥探珠金，夺怀取姝美。
部中十盗发，一二书奏纸。
西连魏三河，东尽齐四履。
此岂小事哉，何但行治水。
使民皆农桑，乃是真儒耳。
寄徐晦
张籍（唐代）

鄠陂鱼美酒偏浓，不出琴斋见雪峰。

应胜昨来趋府日，簿书床上乱重重。
和刘涵
贾岛（唐代）

京官始云满，野人依旧闲。闭扉一亩居，中有古风还。

市井日已午，幽窗梦南山。乔木覆北斋，有鸟鸣其间。

前日远岳僧，来时与开关。新题惊我瘦，窥镜见丑颜。

陶情惜清澹，此意复谁攀。
食薏苡粥
王十朋（宋代）

夔州再见夏，炎瘴侵我肌。两股忽浮肿，百药竟未治。

或言薏苡良，可以作粥糜。恐坐伏波谤，腹中有珠玑。
寄题公仪西溪
胡宿（宋代）

山公休爱习家池，自有清光滟一溪。川上好风跳鰋鲤，波中晴日浴凫鹥。

孤舟小屿閒如画，钓线轻缗静可携。更助吟毫无限思，落霞犹共夕阳低。
杜门
张侃（宋代）

初官金台边，日长颇閒暇。细赓饮酒诗，喜无俗子驾。

云轻月缓梳，竹少花相亚。官塘颇尘嚣，数间名传舍。

吾身聊自适，阅世如啖蔗。春初汎舟回，晴溪山影射。

苍苔护鱼池，粉墙旁花架。东风知人情，游丝从空下。

历览佳有馀，顷刻在所化。杜门观我心，陶冶有鲍谢。
丘咏涯
牟巘五（宋代）

圣道洋洋陋百家，就其浅矣咏其涯。
直须办取槎乘去，未许当年海若夸。
句
郭见义（宋代）

半落半开梅好处，似无似有草生时。
江上嬉行和永上人
释绍嵩（宋代）

飞花满眼句纵横，江上闲吟立又行。
正是如今江上好，薰风尽日语流莺。
怀舒州山水呈昌叔
王安石（宋代）

山下飞鸣黄栗留，溪边饮啄白符鸠。
不知此地从君处，亦有他人继我不。
尘土生涯休荡涤，风波时事只飘浮。
相看发秃无归计，一梦东南即自羞。
颂石头和尚草庵歌
释印肃（宋代）

千种言，修多罗教没蹄筌。
鱼兔得时非在说，商人到岸不须船。
对酒
陆游（宋代）

赋性虽耽酒，其如老病身。
气衰成小户，醅浊号贤人。
疏广矜君赐，刘伶畏妇嗔。
兰亭独超绝，千载擅清真。
送王言秀才归建昌
梅尧臣（宋代）

来时槐开花，去日木陨叶。
作赋未得荐，著书已盈箧。
旧居近仙坛，独往遇农饁。
莫问鸟爪人，欲取月桂捷。
故宫使待制侍郎陈公挽词二首 其二
韩元吉（宋代）

结绶同郎省，幽居愿卜邻。撄宁良自适，坎壈遂无伸。

壮志嗟犹在，交情晚更亲。秋风敬亭路，西望一沾巾。
雪山竹房为王御史题
贡性之（元代）

海天冥冥同一色，雪花坠地大如席。大凶奰屃号长风，片片吹如淇园中。

淇园之中何所有，琅玕个个青茏葱。琅玕白雪两相敌，万籁无声昼岑寂。

孤鸾独鹤手可招，玉龙翠虬寒不蛰。此时独有高洁人，爱此潇洒来相亲。

手携神仙绿玉杖，行随玉树歌阳春。岁寒之节世□识，挺挺长身抱虚直。

会待金乌出旸谷，环佩锵铿弄苍玉。始知不与雪俱消，要与人间洗尘俗。
寄陈富伯兄弟
陈吾德（明代）

十里蒹葭入望疏，美人遥隔水云居。清宵欲上黄猷舸，尘路羞回阮籍车。

目极烟霄抟两凤，心随湖海忆双鱼。干戈满地堪垂泪，何日相逢话故庐。
艮岳百咏 杏岫
李质（唐代）

山上晴霞兴綵云，芳菲时节避花繁。分明自有神仙种，不是青旗卖酒村。
玉川茶
吴泳（宋代）

一旗初试蜀山春，团銙谁论蔡与丁。
更出苦言浇谏味，世间醉梦合俱醒。
喜晴应诏勑自疏韵诗
庾信（南北朝）

御辩诚膺录。
维皇称有建。
雷泽昔经渔。
负夏时从贩。
柏梁骖驷马。
高陵驰六传。
有序属宾连。
无私表平宪。
河堤崩故柳。
秋水高新堰。
心斋愍昏垫。
乐彻怜胥怨。
禅河秉高论。
法轮开胜辩。
王城水鬬息。
洛浦河图献。
伏泉还习坎。
归风已回巽。
桐枝长旧围。
蒲节抽新寸。
山薮欣藏疾。
幽栖得无闷。
有庆兆民同。
论年天子万。
夜偶诗客操公作
韦应物（唐代）

尘襟一潇洒，清夜得禅公。远自鹤林寺，了知人世空。

惊禽翻暗叶，流水注幽丛。多谢非玄度，聊将诗兴同。
春风袅娜 咏门神
叶辰（清代）

羡耻图鳷鹊，懒绘麒麟。随北富，任南贫。总相亲、解惜香封粉裹，任园忘禁，窃药随人。

月黑齐肩，日高对面，赏遍檐花不欠伸。衫薄怕沾梅后雨，命轻难看隔年春。

颇怪天公懞懂，雌雄未配，两相看、俱是孤身。支薄俸，有椒尊。

犬同值夜，鸡伴司晨。尽一样身材，难兄难弟，两般性格，宜喜宜嗔。

借问当年，记题门旧字，至今寂寞，可剩馀痕。
赠冯著
韦应物（唐代）

契阔仕两京，念子亦飘蓬。方来属追往，十载事不同。

岁晏乃云至，微褐还未充。惨凄游子情，风雪自关东。

华觞发欢颜，嘉藻播清风。始此盈抱恨，旷然一夕中。

善蕴岂轻售，怀才希国工。谁当念素士，零落岁华空。
采藻为旒
王珪（宋代）

端扆垂君治，颙昂十二旒。
藻文兼组烂，玉气若虹浮。
体重宸居邃，仁深帝视收。
珠光延外烛，星采会中稠。
法服虽同盛，岩廊自舜游。
无为格天下，涵德永孚休。
耿天骘惠梨次韵奉酬三首
王安石（宋代）

陈迹难寻天柱源，疏封投老误明恩。
国人欲识公归处，杨柳萧萧白下门。
滴滴金
陈亮（宋代）

断桥雪霁闻啼鸟。对林花、花晴晓。画角吹香客愁醒，见梢头红小。

团酥剪蜡知多少。向风前、压春倒。江嶂人烟画图中，有短篷香绕。
过九疑
马大同（宋代）

平生梦想九疑高，原隰驱驰敢惮劳。
肃肃衣冠朝帝所，此行端不为游遨。
句
杨伯岩（宋代）

东召仙子许参元，满月光明现大千。
八月十六夜匏庵携酒过宜晚轩 其一
王鏊（明代）

新开竹径贮秋多，携酒烦公每见过。月出未高公已去，夜深其奈月明何。
已酉秋留鹤江有感
陈允平（宋代）

宾鸿几过澱山湖，夜夜西风转辘轳。
苜蓿草衰江馆静，枇杷叶老石泉枯。
曲终明月闲歌扇，病去寒灰满药炉。
客梦不堪千里远，故园篱菊正荒芜。
春晚五首
曹勋（宋代）

春过花飞不可寻，空余新叶翠光深。
炉香袅袅轩窗静，时有珍禽啭好音。
萧洒桐庐郡十绝 其六
范仲淹（宋代）

萧洒桐庐郡，春山半是茶。新雷还好事，惊起雨前芽。
简仲益求纸帐
邹浩（宋代）

红锦暖笼樽酒后，绛纱轻覆简书前。悬知纸帐君无用，斥与边韶助昼眠。
菜人哀
屈大均（明代）

岁大饥，人自卖身为肉于市曰菜人。有赘某家者，其妇忽持钱菜千与夫，使速归。已含泪而去，夫迹之，已断手臂，悬市中矣。

夫妇年饥同饿死，不如妾向菜人市。
得钱菜千资夫归，一脔可以行一里。
芙蓉肌理烹生香，乳作馄饨人争尝。
两肱先断挂屠店，徐割股腴持作汤。
不令命绝要鲜肉，片片看入饥人腹。
男肉腥臊不可餐，女肤脂凝少汗粟。
菜日肉尽馀一魂，求夫何处斜阳昏。
天生妇作菜人好，能使夫归得终老。
生葬肠中饱几人，却幸乌鸢啄不早。
南涧听水声送别太古禅师
马治（明代）

汩汩石上语，浏浏风中琴。
清晨南涧流，似是太古音。
出谷乍喧冗，入林杳深沉。
后来自相续，前者既难寻。
问客何缘起，悠悠伤别心。
送蒙斋赴召六首
包恢（宋代）

乾坤常简易，险阻知最精。
尧舜何艰难，难在知人明。
孔子每所何，因予犹改更。
险如彼山川，无如世人情。
明天而昧人，古人所讥评。
卓哉子陆子，高具双眼睛。
气貌才一雇，肺肝见如倾。
或但因传闻，能见人生平。
万象悉呈露，如揭日月行。
何畏乎功令，尧舜为法程。
所恶利口覆，孔子为权衡。
欲希象山翁，此目不可肓。
众欺恐寡信，多伪难皆诚。
虚受而实责，无容偏且轻。
张陈门下客，莫非天下英。
后至所居国，皆能居公卿。
济世才最急，泰道非徒亨。
下视瓮盎内，成雷聚蚊虻。
鸟须九霄鹏，鱼必东海鲸。
为己与为国，灼知在先生。
江上送客游庐山
张继（唐代）

楚客自相送，沾裳春水边。晚来风信好，并发上江船。

花映新林岸，云开瀑布泉。惬心应在此，佳句向谁传。
寒食
朱景英（清代）

寒食频年泪，羁栖万里身。松楸馀怅望，节序每伤神。

老习莺花寂，离知骨肉亲。春风行坐处，谁与慰艰辛。
中秋夜诗乡先生樊浩翁所作时宣德八年秋乡人医者钱宗浩诵于蓟北小楼因笔之戏和不免续貂之诮原倡
曹义（明代）

帘捲西风豆雨乾，蟾光摇动碧云端。仲间总是清虚府，天上谁云白玉盘。

江净雁拖云影瘦，楼高人立桂香寒。归来醉罢霓裳杳，露下天高夜巳阑。
集英殿秋燕教坊乐语口号
王珪（宋代）

秋光紫翠动南山，天上传呼御燕颁。
一部梨园吹凤曲，九重丹阙对龙颜。
日华初驻金舆仗，霞彩犹浮玉笋班。
欲识君臣同乐处，万箱登岁五兵间。
新春道中口占
李新（宋代）

白马蹄轻气亦骄，嘶风嘶日上山椒。
乃翁不似杨光禄，与汝披霜趁早朝。
日入
丘葵（宋代）

日入川原暝，风悲草木枯。
时逢迂孔氏，我自哭唐衢。
市有虎求食，村无鸡引雏。
乾坤空纳纳，何处著吾躯。
和吴以时秋夜长篇
刘基（明代）

秋夜长，今日何日此何乡？流萤在砌苔在墙，明星满天月照床。

东西南北路渺茫，车何为乎水中央？秋夜长，今日何日此何乡？
和主司王起（一作和主司酬周侍郎）
丘上卿（唐代）

常将公道选诸生，不是鸳鸿不得名。天上宴回联步武，

禁中麻出满寰瀛。簪裾尽过前贤贵，门馆仍叨旧学荣。

看著凤池相继入，都堂那肯滞关营。
宿永康县黄塘店观稼有感
王十朋（宋代）

路入黄塘喜更疑，地名虽是里闾非。眼中禾稼已如许，薄有田园宜早归。
游山归遇雨呈仲灵冲晦
杨蟠（宋代）

九里松门雪过时，篮舆袅袅碍松枝。
雨留宿客还斜落，风送行人亦倒吹。
华表忽惊黄鹤反，耳中犹带白猿悲。
来朝弗著登山屐，可避君呼谢客儿。
杂兴十二首 其七
方回（元代）

兹辰何太喜，久雨见红日。当其阴晦时，日未尝不出。

有物苦障之，云雾暗如漆。谗夫蔽天明，忽去巷伯嫉。

泥污后土乾，归路赁驴匹。山中可酿酒，自舂元亮秫。

预量小儿孙，时索梨与栗。茅檐得霜晴，炙背阅书帙。
以鉴赠赵制置
袁燮（宋代）

吁嗟此鉴，惟铜之精。
磨之治之，莹乎其明。
其明维何，洞烛毫发。
莹由外至，实自中发。
我有良友，天支之英。
雄镇江淮，为时长城。
我宝此鉴，持以赠之。
此鉴此心，昭晰无疑。
鉴揭於斯，中涵万象。
物自不逃，初莹鉴往。
人心至神，无体无方。
有如斯鉴，应而不藏。
鉴以尘昏，心以欲翳。
欲全其明，盍去其累。
经武折冲，厥任匪轻。
勿贪小利，勿徇虚名。
律身惟谨，上功必实。
欺心不萌，精忠贯日。
选择僚佐，为已强助。
众明翼之，厥光弥著。
昔者武侯，发教群下。
孜孜求益，不自满假。
陆抗摧敌，东还乐乡。
貌无矜色，谦冲如常。
两贤之心，惟其罔蔽。
千载凛然，犹有生气。
惟君天资，无歉古人。
愿如斯鉴，光景常新。
醉桃源·暗藏两曜抚坤乾
王吉昌（元代）

暗藏两曜抚坤乾。绵绵细斡旋。扶持来往贯三田。还元五气全。河车运，玉炉煎。炎炎结汞铅。彩霞光衬晃禅天。明明性月圆。
戊子除夕追和陈简斋除夜一首
喻良能（宋代）

世事年来已饱更，百年今夕两分平。
窗间蜡炬偎人暖，瓶里梅分照眼明。
瓦屋三间聊足喜，鬓霜千丈总堪惊。
明朝同上西山望，应有江湖春水生。
次韵信山太卿重葺竹所
潘希曾（明代）

竹窗零落苍苔合，无复潇湘风雨枝。阶下锦绷才几个，凭君长养看猗猗。
孝宗皇帝挽诗二首 其二
周必大（宋代）

移御重华意，微臣粗探端。思陵三载服，文母万年欢。

方侍瑶池宴，俄藏禹穴冠。馀生卧江海，空有泪成丹。
雪峰禅师真赞
释慧空（宋代）

咸通已前，正与麼{左口右耶}。
绍兴之后，端的别别别。
松山撑破秋空月，毬门有路没遮栏，
五月取霜六月雪。
鹧鸪天
崔敦礼（宋代）

王母瑶池景物鲜。蟠桃华实不知年。天教把定春风笑，来作人间长寿仙。

披蕊笈，诵云篇。朝朝香之篆炉烟。只将清静为真乐，合住春秋岁八千。
一萼红（红梅）
王沂孙（宋代）

占芳菲。趁东风妩媚，重拂淡燕支。青凤衔丹，琼奴试酒，惊换玉支冰姿。甚春色、江南太早，有人怪、和雪杏花飞。藓珮萧疏，茜裙零乱，山意霏霏。

空惹别愁无数，照珊瑚海影，冷月枯枝。吴艳离魂，蜀妖浥泪，孤负多少心期。岁寒事、无人共省，破丹雾、应有鹤归时。可惜鲛绡碎翦，不寄相思。
呈通判朝奉宋丈 其二
彭汝砺（宋代）

经时山川浪跋履，半夜衣裳时倒颠。尘土最能催白首，风波祇会送流年。

寂寥彭泽门栽柳，萧洒东林社结莲。语及故乡归未得，看云步月欲忘眠。
宏父见招赏梅时范子芬欲行
洪适（宋代）

翩翩画戟对春光，命客重登千仞冈。坐上行人倾别酒，花前小雨伴啼妆。

雪肤不为轻寒瘦，玉骨何如昨夜香。丽句竞传新乐府，谁誇何逊在维扬。
杂兴十五首 其十二
常纪（清代）

山之薇蕨涧之芹，春满溪山作绿云。认自葩经知可食，采随樵绿信多芬。

尝新岂少田园美，适野聊为手足勤。筐筥自携归且咏，閒花满地任纷纷。
次吕子益韵
陆游（宋代）

吕子奇才非复常，诗来起我醉中狂。
大音谁和阳春曲？真色一空时世妆。
东合献谀无辙迹，西湖寄傲有杯觞。
病怀正待君湔祓，墨妙时须寄数行。
瓶菊 其二
弘历（清代）

潇洒诗情画意，芳菲秋末霜初。花雨不霏绳榻，香风常递帷车。
言怀五首 其四
李昱（明代）

今日忽不乐，少为川上游。童冠相追随，衣服纷好脩。

纡徐既就坂，崎岖亦经丘。是时鸣雨馀，气候如清秋。

恰然拄孤藤，听此涓涓流。往者既云迈，来者无时休。

周流信无滞，至乐常悠悠。俗士勿与言，永为智者谋。
总领户部杨公挽诗
曹彦约（宋代）

二昆同唱第，短世不堪言。
生晚欣亲炙，谦撝过抚存。
里门重拥篲，秀野祗空园。
零落西归藁，谁能作九原。
和赵积中白莲三首
王之道（宋代）

清风习习晚香微，坐使诗人赋采菲。
想见温泉初濯玉，侍儿娇拥太真妃。
凌歊台
汪元量（宋代）

百尺凌歊事已非，古碑岩畔上苔衣。
禁园风暖车争发，废殿雨苔花乱飞。
海北天高鹏得运，江南春尽雁知归。
三千歌舞今何处，惟有姑溪绕翠微。
醉书浮香阁壁二章 其二
姚燮（清代）

文杏空裁燕子梁，明荷自照画眉廊。酒醒残月愁蝉鬓，山抹微云认婿乡。

拨泪怕翻宛转调，输心谁爇迭迷香。才情我较司勋减，倚扇矜持未敢狂。
红德城元夕
孟洋（明代）

清平驿里过元宵，尊酒盘蔬未寂寥。灯火忽疑烽火至，春风仍似朔风骄。

月临汉节千山静，霜入胡笳独戍遥。想是大酺通海内，边城歌舞荷清朝。
秋夜
陆游（宋代）

局促人间每鲜欢，秋来病骨愈酸寒。
夹衣尚典雁声过，断简未收鸡唱残。
退士鬓毛纷似雪，老臣心事炳如丹。
灯前握臂无交旧，聊唤清尊少自宽。
戈阳道中
黄若济（清代）

昨宵信州郭，知隔几重滩。远塔明初日，高城截半山。

米翻云碓白，石绣土花殷。茅屋谁家子，临风度曲间。
冬日无聊，南檐负喧甚适，晚则啜茗石梅，因之有作，呈邵息庵二首
方仁渊（清代）

一梦华胥到古稀，回头六十九年非。名花爱看栽偏懒，美酒贪尝量不依。

欲适人情难免俗，静思世味坐忘机。晴窗日煖绕生意，柳眼梅心春欲归。